stanford-oval/wikipedia huggingface dataset:
ג'ים ג'קסון

| --- | --- |

ג'קסון בשנת 2006
 לידה:  14 באוקטובר 1970 (בן 53) טולידו שבאוהיו, ארצות הברית
 עמדה:  קלע, סמול פורוורד
 גובה:  1.98 מטר
 מכללה:  אוניברסיטת המדינה של אוהיו
 דראפט:  בחירה רביעית, 1992 דאלאס מאבריקס
 קבוצות כשחקן
 1992–1997   1997   1997–1998   1998   1999   1999–2001   2001   2001–2002   2002–2003   2003–2004   2005–2006   2006:  דאלאס מאבריקס   ניו ג'רזי נטס   פילדלפיה 76'   גולדן סטייט ווריורס   פורטלנד טרייל בלייזרס   אטלנטה הוקס   קליבלנד קאבלירס   מיאמי היט   סקרמנטו קינגס   יוסטון רוקטס   פיניקס סאנס   לוס אנג'לס לייקרס
ג'יימס ארתור "ג'ים" ג'קסון (באנגלית: James Arthur "Jim" Jackson; נולד ב-14 באוקטובר 1970) הוא כדורסלן עבר אמריקאי, אשר שיחק בליגת ה-NBA בין השנים 1992–2006. לאורך 14 עונותיו ב-NBA שיחק עבור 12 קבוצות שונות, ובכך הוא ניצב במקום השני במספר מועדונים שעבר שחקן בודד, לאחר איש סמית'. ממוצעי הקריירה שלו עומדים על 14.3 נקודות, 4.7 ריבאונדים ו-3.2 אסיסטים למשחק.
נעורים וקריירת מכללות

ג'קסון נולד וגדל בעיר טולידו שבאוהיו. בשנתו האחרונה ב"תיכון מקומבר" המקומי הוביל את קבוצת הכדורסל שלו לזכייה באליפות התיכונים של אוהיו. כמו כן השתתף באותה שנה במשחק מקדונלד'ס אול-אמריקן, המציג את שחקני ליגת התיכונים המצטיינים בארצות הברית.
בין השנים 1989–1992 למד באוניברסיטת המדינה של אוהיו, ובשלוש עונותיו בקבוצת הכדורסל שלה רשם ממוצעים של 19.2 נקודות, 5.9 ריבאונדים ו-4.0 אסיסטים למשחק. בעונות 1991 ו-1992 זכה בתואר השחקן המצטיין של מחוז ה-Big 10, ונבחר לחמישיית העונה של ליגת המכללות כולה.
קריירת משחק

בדראפט ה-NBA ‏1992 נלקח ג'קסון בבחירה הרביעית, על ידי דאלאס מאבריקס. לאחר מחלוקת מתמשכת עם המאבריקס בנוגע לתנאי חוזהו בקבוצה, הצטרף ג'קסון לקבוצה רק במרץ 1993, וב-28 המשחקים בהם שותף בעונת הרוקי קלע 16.3 נקודות למשחק. בעונה הבאה שותף בכל משחקי קבוצתו, והציג יכולת טובה עם ממוצעים של 19.2 נקודות, 4.7 ריבאונדים ו-4.6 אסיסטים למשחק, אך המאבריקס סיימו עם המאזן הגרוע ביותר בליגה בפעם השנייה ברציפות. בעונת 1994/1995 הצטרף לדאלאס הרוקי ג'ייסון קיד, אשר לצד ג'קסון וג'מאל משבורן השלים קו אחורי צעיר ומבטיח שזכה לכינוי "Three J's" (שמות שלושת השחקנים מתחיל באות "J"). באותה עונה היה ג'קסון אחד השחקנים הבולטים בליגה כשקלע 25.7 נקודות בממוצע למשחק, אך לאחר 51 משחקים נפצע בקרסולו והושבת להמשך העונה. במהלך עונתו החמישית עם המאבריקס, 1996/1997, הועבר בטרייד לניו ג'רזי נטס.
מאז קיץ 1997 ועד לסיום הקריירה בשנת 2006 שיחק ג'קסון עבור פילדלפיה 76', גולדן סטייט ווריורס, פורטלנד טרייל בלייזרס, אטלנטה הוקס, קליבלנד קאבלירס, מיאמי היט, סקרמנטו קינגס, יוסטון רוקטס, פיניקס סאנס ולוס אנג'לס לייקרס, ובאף אחת מהקבוצות לא שיחק במשך שתי עונות רצופות. בעונות 1998/1999 ו-2004/2005 העפיל עם קבוצותיו (פורטלנד ופיניקס, בהתאמה) לשלב גמר האזור המערבי, ובשתי הסדרות הודח על ידי סן אנטוניו ספרס. בסיום עונת 2005/2006 הודיע על פרישה ממשחק, בגיל 35.
הערות שוליים

↑  השחקנים ששיחקו עבור מספר קבוצות ה-NBA הרב ביותר, באתר basketball-reference.com
↑  סטטיסטיקות הקריירה של ג'קסון ב-NBA, באתר basketball-reference.com
1 2  ביוגרפיה, באתר היכל התהילה של הכדורסל באוהיו
↑  סטטיסטיקות המכללות של ג'קסון, באתר sports-reference.com
↑  רשימת הנבחרים בדראפט 1992, באתר basketball-reference.com
↑  Jim Jackson divulges details of his 1992 holdout, באתר dallasnews.com,‏ 26 בינואר 2014
↑  Remembering the Three J's, באתר bleacherreport.com,‏ 12 בינואר 2010
בורגס

בורגס כפי שצולמה ממעבורת חלל
התיאטרון העירוני בבורגס
בּוּרגָס (בבולגרית: Бургас) היא עיר נמל בדרום מזרח בולגריה, לחופי הים השחור, בירת מחוז בורגס ומרוחקת 389 קילומטרים מהבירה סופיה.
היסטוריה > העת העתיקה וימי הביניים

ראשית התיישבות אנושית באזור העיר מתוארכת לתקופת האבן החדשה והתיישבות מאורגנת מתוארכת לתקופת הברונזה המאוחרת. בסמוך לעיר נמצאו שרידי התיישבות מהמאה ה-6 לפנה"ס עידן הממלכה התראקית. השרידים הארכאולוגיים מעידים על מערכת סחר חליפין מפותחת עם תרבויות מאזור הים השחור והים התיכון. במהלך המאה הראשונה נכבש המקום על ידי האימפריה הרומית ונבנו בו יישוב ומצודה בשם דֶאוּלְטוּם (במיקום שהוא כ-20 קילומטרים מהעיר המודרנית). עם הפיצול באימפריה עבר היישוב לחזקת האימפריה הביזנטית ובמהלך המאה ה-5 הוחרב בידי ההונים.
לאחר קריסת האימפריה הבולגרית הראשונה הקימו הביזנטים (במיקום שהוא כ-10 קילומטרים מבורגס המודרנית) יישוב ומצודה בשם פִּירְגוֹס, ששרידיו תועדו בידי גאוגרפים אירופים במהלך המאה ה-19. במחצית השנייה של המאה ה-14 נכבש האזור בידי צבא האימפריה העות'מאנית.
היסטוריה > התקופה העות'מאנית

במהלך המאה ה-17 מאוזכר לראשונה בתעודות עות'מאניות שמה המודרני של העיר שנקראה בעת ההיא אָחֶלוֹ בורגס. לאחר המלחמה העות'מאנית-רוסית (1828–1829) עזבו חלק מתושבי העיר ביחד עם הכוחות הרוסים הנסוגים והתיישבו באזור בסרביה, אוקראינה ומולדובה. ב-6 בפברואר 1878, במהלך המלחמה העות'מאנית-רוסית (1877–1878) שוחררה העיר בידי צבא האימפריה הרוסית ואוכלוסייתה מנתה 2,950 נפשות. לאחר המלחמה הוכללה בורגס מתוקף סיכומי קונגרס ברלין בשטח המחוז העות'מאני האוטונומי רומליה המזרחית.
היסטוריה > לאחר עצמאות בולגריה

ב-6 בספטמבר 1885 הכריז באופן חד צדדי אלכסנדר בטנברג, נסיך בולגריה, על איחוד בין רומליה המזרחית לנסיכות בולגריה. לאחר האיחוד וסיום מלחמת בולגריה–סרביה (1885) בוצע טרנספר לאוכלוסייה המוסלמית שנאלצה להגר לשטחי האימפריה העות'מאנית. ב-18 במאי 1903 נפתח לפעילות הנמל בבורגס, שהביא להאצת הפעילות הכלכלית בעיר ולגידול במספר התושבים. לאחר מלחמת הבלקן השנייה בוצעו חילופי אוכלוסייה בין ממלכת בולגריה לממלכת יוון, אלפי פליטים בולגרים נאלצו להגר מתראקיה המזרחית לשטח בולגריה ורבים התיישבו בבורגס. בעידן הקומוניסטי של הרפובליקה העממית הבולגרית הפכה העיר למרכז תעשייתי אזורי בעיקר בתחום זיקוק נפט ותעשיות פטרוכימיות.
היסטוריה > הפיגוע באוטובוס בנמל התעופה בורגס

ב-18 ביולי 2012, בשעה 17:30 (זמן מקומי), מחבל מתאבד התפוצץ באוטובוס במגרש החנייה של נמל התעופה בורגס ובו 42 תיירים ישראלים, רובם בני נוער, בדרכם מנמל התעופה למלונות שלהם, לאחר שהם הגיעו לבולגריה בטיסה של אייר ויאה מתל אביב שנחתה בשעה 16:50. בפיגוע נרצחו שישה בני אדם, ונפצעו יותר מ-30.
דמוגרפיה

בשנות ה-90 חל קיטון באוכלוסיית העיר בשל הגירה שלילית, שנעה מהמשבר הכלכלי החריף שחוותה בולגריה לאחר קריסת השלטון הקומוניסטי. בין 1992 ל-1999 קטן מספר התושבים ב-3.6%. בעשור הראשון של המאה ה-21 חלה התאוששות כלכלית מסוימת, בעיקר בחציו הראשון, ובמהלכו גדלה אוכלוסיית העיר בשיעור של 2.18%.
כלכלה ותחבורה

בורגס היא העיר הרביעית בגודלה בבולגריה, אחרי סופיה, פלובדיב ווארנה. מיקומה הגאוגרפי הופך את נמל העיר לנמל החשוב ביותר של בולגריה על חוף הים השחור. נופיה ורצועת החוף הארוכה הצמודה אליה הפכו אותה ליעד אטרקטיבי לתיירים. כלכלת העיר מושתתת על תיירות ועל תעשייה. בבורגס קיים מפעל זיקוק הנפט הגדול ביותר בבלקן, המצוי בבעלות לוקאויל. כמו כן קיימות תעשיות נלוות לנפט כמו פולימרים ותעשיות כימיות. לצורך הקמת תשלובת זו בשנות ה-60 של המאה ה-20 אגם מנדרנסקו נותק מהים ומאגם עם מים מליחים הפך לאגם עם מים מתוקים לצורכי תשפובל תעשיית הנפט. בנוסף, יש ליד העיר מכרות מלח וברזל ומספר מפעלים לעיבוד עץ. באוקטובר 2009 עמד שיעור האבטלה בעיר על 4.36%, מהנמוכים בבולגריה.
בורגס מצויה על תוואי עורק מספר 8 של נתיבי התעבורה הפאן-אירופיים. העיר מחוברת לרשת מסילות הרכבת הפנים בולגריות המקשרות אותה לערי בולגריה המרכזיות. נמל העיר הוא הגדול בבולגריה ונפח תעבורות הסחורות דרכו מהווה 60% מכלל תעבורות הסחורות בדרך הים בבולגריה. בפרברי העיר, כ-12 קילומטרים ממרכזה, ממוקם נמל התעופה בורגס, שב-2008 בוצעו בו 16,952 המראות ונחיתות ועברו בו 1,936,853 נוסעים, בעיקר לאירופה. חברת סאן דור הישראלית מפעילה קו טיסה עונתי לבורגס.
ב-18 ביולי 2012 התרחש הפיגוע באוטובוס בנמל התעופה בורגס, שבו פוצץ עצמו מחבל מתאבד באוטובוס שהוביל תיירים ישראלים, ורצח את הנהג והמדריכה הבולגרים וחמישה תיירים ישראלים.
אקלים

בבורגס שורר אקלים סובטרופי גשום עם השפעה מסוימת מכיוון הים השחור המעניקה לו מאפיינים של אקלים ים תיכוני. הטמפרטורה השנתית הממוצעת עומדת על C°‏ 12 וערכי הקיצון הממוצעים נעים מ-C°‏ 2 בינואר ועד C°‏ 22 ביולי. כמות המשקעים השנתית הממוצעת עומדת על 550 מילימטרים.
תיירות

בורגס היא עיר תיירות, וכן מחוז בורגס הכולל את הסאני ביץ' אתר נופש גדול על חוף הים השחור בבולגריה. האתר ממוקם כ-37 קילומטרים צפונית לבורגס, בשטח המוניציפלי נסבר שבמחוז בורגס.
סאני ביץ' הוא אתר הנופש הגדול והמפורסם בבולגריה. האתר כולל מעל ל-500 בתי מלון, שבהם יש מעל ל-110,000 מיטות. כמו כן, יש באזור האתר 130 מסעדות ומספר רב של בתי קפה, מועדוני לילה, בארים ופאבים.
בתנופת פיתוח שמתרחשת במקום מתחילת המאה ה-21 הורחב שטח האתר, רוב בסיסי בתי המלון חודשו ומספר בתי מלון יוקרתיים נבנו, לצד הקמת מבני דיור גדולים.
נסבר היא עיירת דייגים עתיקה לחופי הים השחור, המשמשת כבירת נפת נסבר במחוז בורגס שבמזרח בולגריה. בדצמבר 2019 התגוררו בעיר כ-14,500 תושבים. ב-1983 הוכרזה נסבר כאתר מורשת עולמית על ידי ארגון אונסק"ו בשל המספר הרב של המבנים ההיסטוריים והמבנים בעלי החשיבות שנשתמרו בעיר.
הקהילה היהודית > יסוד הקהילה

תיעוד ראשון בכתב לקהילה יהודית בבורגס מצוי מ-1828 בהקשר פגיעות חיילי צבא האימפריה הרוסית בבני הקהילות היהודיות בבולגריה במהלך המלחמה העות'מאנית-רוסית (1828–1829). ב-1899 עזבו כמה עשרות משפחות יהודיות את העיר והתיישבו באזור איזמיט. בשל קשיים כלכליים חזרו רבים מהם לעיר בהדרגה, רובם במהלך מלחמת הבלקן הראשונה. ב-1900 נכללה קהילת בורגס ברשימת 34 הקהילות המאורגנות בנסיכות הבולגרית ומנתה 800 נפשות.
הקהילה היהודית > בממלכת בולגריה

ב-29 באוגוסט 1920 יוצגה קהילת בורגס בכנס הקהילות היהודיות שהתקיים בסופיה, על ידי ראשי הקהילה - שמואל יולזארי, חיים פרחי וביטוש סידי. בבורגס הייתה פעילות ציונית ענפה לצד פעילות קומוניסטית לא מבוטלת. בבחירות לוועדי הקהילות היהודיות שנערכו ב-4 במרץ 1923 זכו הציונים ב-67.2% מהקולות והקומוניסטים ב-32.8% ובבחירות שנערכו ב-1932 זכו הציונים ב-65% והמתנגדים ב-35%.
ב-1920 למדו במערכת החינוך היהודית 106 תלמידים שהיוו 96% מכלל התלמידים היהודים. התלמידים למדו בכיתת גן ילדים אחת ו-4 כיתות בית ספר יסודי. הממשלה הבולגרית מימנה 9.6% מתקציב מערכת החינוך היהודית ועיריית בורגס עוד 13.4%. ב-1926 ירד מספר התלמידים ל-86. במהלך שנות ה-20 וה-30 פעל בעיר בנק יהודי, ששימש גם כקופת מלווה (קאסה) ופעל בסיוע ארגון הג'וינט. בראשית שנות ה-30 מנתה הקהילה היהודית בעיר כ-3,000 נפשות.
הקהילה היהודית > מלחמת העולם השנייה ולאחריה

ב-16 בספטמבר 1939 פרסם מפקד המשטרה הבולגרית, קולונל אטאנאס פאנטב, צו גירוש ל-4,000 נתינים זרים המצויים בשטח ממלכת בולגריה, רובם ככולם יהודים, פליטי המלחמות השונות בבלקן, שנותרו ללא אזרחות בולגרית. היהודים גורשו לשטחי יוון וטורקיה ומי שלא התקבל במדינות אלה נאלץ להגר למדינות אחרות ובכלל זה לארץ ישראל. אין נתונים מדויקים לגבי מספר המגורשים מבורגס, אך במרץ 1943 העריך משרד הפנים הבולגרי שבעיר מתגוררים כ-2,000 יהודים. מבין מנהיגי הקהילה בעת ההיא ניתן למנות את ד"ר יוסף בן-ריי, חיים וצ'ליבי ברוך וחיים ישעיה.
ב-10 במרץ 1943 תוכנן לגרש 6,365 מקרב יהודי "בולגריה הישנה", כמכסה ראשונית לקראת גירוש כל הקהילה למחנות ההשמדה. ברישומי משרד הפנים הבולגרי צוינו 422 יהודים מבורגס שנכללו במכסה זו. הגירוש לא יצא לפועל. ב-17 ביוני 1943 גורשו יהודי וארנה ובורגס לכפרים וערי שדה מרוחקות בתוך בולגריה. רבנים ומנהיגי קהילה נשלחו למחנה הריכוז בסומוביט. היהודים שוחררו בתחילת אוקטובר 1943, פרט לעצורי מחנה הריכוז, שבינואר 1944 הועברו לכפר טאבאקובה צ'שמה ליד פלבן ומאוחר יותר למחנה הריכוז בקאייליקה, ממנו שוחררו רק בספטמבר 1944. לאחר מלחמת העולם השנייה נמנו בעיר 1,100 יהודים, רובם עלו למדינת ישראל בגל העלייה מבולגריה בין 1948 ל-1949. ב-28 במאי 1949, בשלהי גל העלייה, ערך הקונסיסטוריון של יהודי בולגריה מפקד ובבורגס נמנו 175 יהודים.
הקהילה היהודית > הקהילה היהודית במאה ה-21

בראשית המאה ה-21 התגוררו בבורגס כמה עשרות יהודים. ב-2022 נמנו בעיר 130 יהודים, אך אין בה קהילה ממוסדת ובעלת מוסדות פעילים. בסמוך לאתר הנופש סאני ביץ' פועל בית חב"ד ובו מתקיימות תפילות וסעודות שבת, הוא משמש כמרכז יהודי המעניק גם שירותי דת לנופשים המעוניינים בכך, וכן מפעיל מסעדה.
ערים תאומות

ארצות הברית סן פרנסיסקו, קליפורניה, ארצות הברית
הולנד רוטרדם, הולנד
גאורגיה פותי, גאורגיה
הרפובליקה העממית של סין ינטאי, שאנדונג, הרפובליקה העממית של סין
רוסיה קרסנודר, רוסיה
יוון אלכסנדרופולי, יוון
הונגריה מישקולץ, הונגריה
טורקיה בשיקטאש, איסטנבול, טורקיה
הערות שוליים

↑  האקלים בעיר בורגס, באתר weatherbase.com (באנגלית).
↑  חיים קשלס, היהודים בבולגריה בימי השלטון העותומני, בתוך:אנציקלופדיה של גלויות - יהדות בולגריה, ירושלים, 1967, עמוד 52.
↑  חיים קשלס, היהודים בבולגריה בעשרים השנים הראשונות לאחר שחרורה מעול העותומנים (1878-1898), בתוך: אנציקלופדיה של גלויות - יהדות בולגריה, ירושלים, 1967, עמוד 65.
↑  אלברט א רומנו, תקנון הקהילות והקונסיסטוריון, בתוך:אנציקלופדיה של גלויות - יהדות בולגריה, ירושלים, 1967, עמוד 439.
↑  אלברט א רומנו, תקופת המשבר והפילוג 1930-1940, בתוך אנציקלופדיה של גלויות - יהדות בולגריה, ירושלים, 1968, עמודים 583-588.
↑  לוחות סטאטיסטיים, בתוך: אנציקלופדיה של גלויות - יהדות בולגריה, ירושלים, 1967, עמודים 645-662.
↑  נתן מיכאל גלבר, חיי היהודים בבולגריה, עמוד 689.
1 2  הקהילה היהודית בבורגס, באתר "כולנו יהודים", אתר הבית של יהודי בולגריה.
↑  חיים קשלס, תעודות ומסמכים, בתוך:אנציקלופדיה של גלויות - יהדות בולגריה, ירושלים, 1967, עמוד 849.
↑  חיים קשלס המצב אחרי הגירוש, בתוך אנציקלופדיה של גלויות - יהדות בולגריה, ירושלים, 1967, עמוד 876.
↑  חיים קשלס, קורות יהודי בולגריה - כרך ד', מאחורי מסך הברזל, הוצאת דבר, תל אביב, 1969, עמוד 296.
↑  לפי התכתבות עם ארגון שלום. המשיב אלכסנדר (אלק) אוסקר נשיא ארגון שלום בבולגריה.
| --- | --- |
בקרת זהויות :  NLI: 987007555075405171  GND: 4009110-7  LCCN: n79142602  MusicBrainz: 8f2640ff-83a9-4462-8e11-28765571b306  NKC: ge291301  SUDOC: 130879746  VIAF: 151262809   WorldCat (עם VIAF): 151262809 
בית הכנסת הישן בבורגס, שבו שוכנת בימינו גלריה לאמנות
בית חב"ד בבורגס
ג'וש גרין (פוליטיקאי)

ג'ושוע בות' גרין (באנגלית: Joshua Booth Green; נולד ב-11 בפברואר 1970) הוא פוליטיקאי ורופא אמריקאי המכהן כמושל הוואי התשיעי מאז דצמבר 2022. גרין, חבר המפלגה הדמוקרטית, כיהן בעבר כסגן המושל וכחבר בית המחוקקים המדינתי של הוואי, תחילה בבית הנבחרים ולאחר מכן בסנאט. הוא נבחר למשרד המושל לאחר שזכה בבחירות 2022, כמועמד המפלגה הדמוקרטית.
ביוגרפיה

גרין נולד בקינגסטון שבמדינת ניו יורק וגדל בפיטסבורג שבפנסילבניה במשפחה יהודית. את לימודיו הגבוהים עשה במכללת סווארת'מור, ולאחר מכן הוסיף ללמוד בבית הספר לרפואה של אוניברסיטת המדינה של פנסילבניה. גרין הגיע להוואי כדי לשרת בחיל שירותי הבריאות הלאומי של מחלקת הבריאות ושירותי האנוש של ארצות הברית כרופא באי הגדול של הוואי. הוא נשאר רופא במחלקות המיון הכפריות של הוואי בעת שירותו הציבורי.
ב-2 בנובמבר 2004 נבחר גרין לבית הנבחרים של הוואי, שם ייצג את מחוז הבחירה השישי בטרם נבחר אל הסנאט המדינתי ב-2008. בסנאט היה יושב ראש ועדת הבריאות ושירותי האנוש ושימש כעוזר מנהיג סיעת הרוב. בסנאט, גרין קידם יוזמה ליצירת ביטוח בריאות חובה לילדים על הספקטרום האוטיסטי, וחקיקה זו נכנסה לתוקף ב-1 בינואר 2016. במהלך 2018 פעל למען הגנה משפטית עבור הורים עם מוגבלויות שילדיהם נלקחו מהם בשל נכותם. הוא גם תמך בהעלאת הגיל המינימלי לרכישת מוצרי טבק וסיגריות אלקטרוניות מ-18 ל-21, מה שהפך את הוואי למדינה הראשונה לעשות כן.
בבחירות 2018 התמודד גרין לתפקיד סגן מושל הוואי לצד המושל דייוויד איגה, והשניים נבחרו בבחירות הכלליות. איגה הטיל על גרין לטפל במשבר ההומלסים בהוואי, וקרא לו להשתמש ברקע הרפואי שלו כדי להתייחס לאופן שבו מחלות נפש והתמכרות משפיעות על דרי הרחוב בהוואי. ב-3 במרץ 2020 מונה גרין כאיש הקשר של ממשלת הוואי עם קהילת שירותי הבריאות המקומית בכל הנוגע למגפת הקורונה בארצות הברית.
באוגוסט 2019 הודיע גרין כי שוקל בכובד ראש התמודדות לתפקיד המושל בבחירות 2022. הוא השיק את מסע הבחירות שלו באורח רשמי ב-10 בפברואר 2022. הוא זכה בפריימריז הדמוקרטי ב-13 באוגוסט. בבחירות זכה גרין בכ-67% מהקולות ונבחר לתפקיד מושל הוואי.
הערות שוליים

↑  קרול ברוורט-דם, From the ER to State Senate and Back, באתר מכללת סווארת'מור, אוקטובר 2012 (באנגלית)
↑  דן נאקאסו, Lt. Gov. Josh Green targets homelessness, באתר Honolulu Star-Advertiser‏, 28 בפברואר 2019 (באנגלית)
↑  אשלי נאגאוקה, Believe it or not, race to replace Gov. Ige is already taking shape, באתר Hawaii News Now‏, 16 באוגוסט 2019 (באנגלית)
↑  קווין דייטון, Lt. Gov. Josh Green Officially Announces His Campaign For Governor, באתר Honolulu Civil Beat‏, 10 באוגוסט 2019 (באנגלית)
ג'ים ג'ונס

ערך זה עוסק במנהיג כת אמריקאי. אם התכוונתם למשמעות אחרת, ראו .
| --- | --- |

ג'ים ג'ונס, 1977
 לידה:  13 במאי 1931 Crete, ארצות הברית 
 התאבד:  18 בנובמבר 1978 (בגיל 47) ג'ונסטאון, גיאנה 
 מדינה:  ארצות הברית 
 השכלה:  אוניברסיטת באטלר  תיכון ריצ'מונד  אוניברסיטת אינדיאנה בלומינגטון 
 מפלגה:  המפלגה הקומוניסטית של ארצות הברית 
 מספר צאצאים:  9 
 פרסים והוקרה:  premio Martin Luther King, Jr. 
 
ג'יימס וורן ג'ונס (באנגלית: James Warren "Jim" Jones;‏ 13 במאי 1931 - 18 בנובמבר 1978) היה מייסדה ומנהיגה האמריקאי של הכת הנוצרית-מרקסיסטית "מקדש העם" שפעלה בסן פרנסיסקו בשנות השבעים. ג'ונס הוביל את הכת לאחד ממקרי המוות ההמוניים הגדולים ביותר מעולם - 909 בני אדם שמתו בהשראתו בג'ונסטאון שבגיאנה, ב-18 בנובמבר 1978.
ג'ונס ראה את עצמו כיורשם המודרני של ישו, בודהה ולנין. הוא המציא חזיונות אפוקליפטיים על סוף העולם שיגיע בצורת שואה גרעינית, ובזכות הכריזמה הרבה בה ניחן הפיץ את הבשורה.
ביוגרפיה

ג'ונס נולד בעיר לין שבאינדיאנה. אביו ג'יימס, שקרא לבנו על שמו, היה חבר בכת הגזענית "קו קלוקס קלאן", שהוקמה ב-1866 ופעלה בכל רחבי ארצות הברית בעיקר נגד שחורי העור. הוא סיים את לימודיו בתיכון בריצ'מונד, אינדיאנה.
ביוגרפיה > ייסודה של מקדש העם

בצעירותו ג'ונס אסף כסף לייסוד כנסייה משלו באינדיאנפוליס. הוא קרא לה "כנפי הישועה" (מאנגלית: Wings of Deliverence). הוא שינה את שמה ל"כנסיית מקדש העם", על שם הכת אותה ייסד. הוא התחזה לכומר, ולמרות שמעולם לא הוסמך ככזה דרש ממאמיניו לכנותו בשם "אבא".
ג'ונס צבר פופולריות בזכות פעולות הומניטריות שביצע בעיקר בקרב ציבור האפרו-אמריקאים, ציבור שהיווה למעלה ממחצית מחברי כנסייתו. הוא אף זכה לתרומות ואותות הוקרה רבים על פעולותיו ההומניטאריות במרוצת השנים.
ג'ונס הונה את מאמיניו באמצעות "רפואה מדומה", כאשר גרם להם להאמין שביצע ניסים כדי לרפאם ממחלות ולהסיר מהם קללות.
כאשר עייף ג'ונס מלהמתין לקץ כל הימים, הנהיג תוכנית מחאתית כנגד הגזענות וחוסר השוויון. הוא כינה אותה "לילות לבנים". תומכיו, רובם אפרו-אמריקאים ממעמד סוציו-אקונומי נמוך, בלעו בשקיקה את דבריו של מנהיגם הכריזמטי ופעלו לביצוע התוכנית. עריקים שפרשו מהכת לפני ההתאבדות ההמונית בג'ונסטאון העידו על תוכניות זדוניות של רצח והתאבדות המונית שנהגו על ידי ג'ונס, אך הרשויות התייחסו אליהן בביטול.
ביוגרפיה > ייסודה של מקדש העם > ג'ונסטאון

אישיותו הבעייתית של ג'ים ג'ונס קשרה אותו עם פרשיות מין, אלימות ותכנוני מס. הדבר הביא אותו להקמת קומונה שיתופית המבוססת על עקרונות קומוניסטיים שבאים בקנה אחד עם עקרונותיו הוא. הקומונה הוקמה בגיאנה, באזור אליו הגישה אפשרית רק באמצעות מטוס. ג'ונס קרא לעיר על שמו - ג'ונסטאון.
בנובמבר 1978, בעקבות שמועות על המעשים שלכאורה נעשים ביישוב המבודד, הוביל חבר הקונגרס ליאו ראיין משלחת-חקר בגיבוי הממשל האמריקני ובמימונו על מנת לבדוק את המתרחש במקום. שלושה ימים אחרי שהגיעו חזרו חברי המשלחת אל שדה התעופה על מנת לטוס לארצות הברית, ואיתם כ-15 מחברי הכת שביקשו להצטרף אליהם. בשלב זה הגיע רכב ובו אנשיו של ג'ונס, שפתחו בירי לעבר חברי המשלחת. מהירי נהרגו חמישה מחברי המשלחת ובהם חבר הקונגרס ראיין. שאר חברי המשלחת הצליחו להימלט.
מאוחר יותר באותו יום, ה-18 בנובמבר 1978, הורה ג'ונס לכל תושבי העיר ללגום משקה מהול ברעל. 909 מתושבי הקומונה התאבדו בהשראתו, מתוכם 276 ילדים. התושבים שהתנגדו נאלצו לקבל זריקת רעל או שנורו על ידי שומרי ראשו של ג'ונס. ג'ונס עצמו תכנן כנראה להישאר בחיים, אך גופתו נמצאה ירויה יום למחרת מרחץ הדמים. זה היה מקרה התאבדות המונית הקטלני ביותר בהיסטוריה המודרנית.
בילי מילס

ויליאם "בילי" מרווין מילס (באנגלית: William (Billy) Mervin Mills;‏ נולד ב-30 ביוני 1938) הוא אתלט עבר אמריקאי ממוצא אינדיאני, אלוף אולימפי (טוקיו 1964) בריצת 10,000 מטר והאמריקאי היחיד שזכה אי פעם במדליית זהב אולימפית במרחק זה. פעיל בסיוע לנוער ממוצא אינדיאני בעזרת עמותה אותי ייסד.
ביוגרפיה

מילס נולד ב-1938 בעיירה פיין רידג' (אנ') שבתחומי השמורה האינדיאנית של פיין רידג' (דקוטה הדרומית) למריסה וסידני תומאס מילס. הוריו היו זוג מעורב כשאימו לבנה ואביו בן לתת-השבט האינדיאני "סו"-"אוגללה" (אנ') השייך לשבט לקוטה. בנוסף לשמו ה"נוצרי", ויליאם, ניתן למילס גם השם השיבטי "טמקוצ'ה ט'הילה" (Tamakoce Te'Hila) שפירושו "אוהב ארצו" או "מכבד אדמתו".
ב-1946 נפטרה אימו וב-1950 נפטר גם אביו ומילס הפך ליתום. תחילה למד בבית ספר ליתומים ובהמשך למד בתיכון הסקל (כיום "אוניברסיטת הסקל לאומות אינדיאניות" (אנ')) שבקנזס. לאחר סיום לימוד התיכון זכה במלגת ספורטאי שאיפשרה לו להצטרף לאוניברסיטת קנזס אותה סיים ב-1962 במסלול של חינוך גופני. לאחר לימודיו התגייס לחיל הנחתים של ארצות הברית ולאחר קורס קצינים הוענקה לו דרגת לוטננט משנה.
את פעילותו הספורטיבית החל מילס כבר בתקופת התיכון כשהתאמן בריצות ארוכות ובאיגרוף (מקצוע אותו נטש כדי להתמקד בריצות). ב-1956 זכה באליפות בתי הספר התיכוניים (אנ') ובתקופת לימודיו באוניברסיטה זכה 3 פעמים באליפות המכללות.
לאחר פרישתו החל לפעול למען נוער ממוצא אינדיאני במסגרת עמותה שהקים בסיוע הכנסייה.
קריירה ספורטיבית > 1964 > אלוף אולימפי

במבחנים האמריקאים לאולימפיאדת טוקיו שנערכו בלוס אנג'לס, קליפורניה בתחילת יוני 1964 הוא זכה במדליית כסף בריצת 10000 מטר בתוצאה של 29:10.4 דקות, אחרי ג'רי לינדגרן (אנ') (29:02.0 דקות) ולפני רון לאריו (אנ') (29:20.4 דקות). במשחקים האולימפיים עצמם זכה מילס במדליית זהב בריצת 10,000 מטר בשיא אולימפי חדש של 28:24.4 דקות, לפני מוחמד גמודי מתוניסיה (28:24.8 דקות) ורון קלארק מאוסטרליה (28:25.8 דקות) לאחר ששיפר את שיאו האישי בכ-50 שניות. נוסף לכך, סיים במקום 14 בריצת מרתון בתוצאה של 2:22:55.4 שעות.
קריירה ספורטיבית > 1965

ב-1965 השיג מילס שיאי ארצות הברית בריצת 10,000 מטר (28:17.6 דקות), בריצת 3 מייל ובריצת 5000 מטר (13:41.4 דקות).
קריירה ספורטיבית > 1965 > שיאן עולם

באליפות ארצות הברית שנערכה בסן דייגו, קליפורניה בסוף יוני אותה שנה הוא קבע בריצת 6 מייל שיא עולם חדש של 27.11.6 דקות, לפני ג'רי לינדגרן שאף הוא קבע שיא עולם חדש של 27.11.6 דקות וביל מורגן (אנ') (28.33.8 דקות).
מתחזקים למען הנוער האינדיאני

את ארגון "Running Strong for American Indian Youth" (אנ') הקים מילס יחד עם Gene Krizek לאחר פרישתו מהקריירה הספורטיבית. ארגון זה, הפועל תחת מערך הצדקה של הכנסייה, שם לעצמו מטרה לסייע לצעירים אינדיאנים
מטרתו של הארגון לעזור לאינדיאנים אמריקאים לענות על צורכי ההישרדות שלהם (מזון, מים ומקלט) תוך יישום ותמיכה בתוכניות שנועדו ליצור הזדמנויות להסתפקות עצמית והערכה עצמית
במסגרת פעילותו זו מסייע מילס לחולי סוכרת מבין צאצאי האינדיאנים וזאת לאחר שהוא עצמו חלה במחלה זו.
במשרתו הנוכחית משמש מילס כדובר הארגון.
הנצחה

בשנת 1983 יצא לאקרנים הסרט "Running Brave" (אנ') שמבוסס על סיפורו של מילס. את תפקידו של מילס שיחק רובי בנסון (אנ').
תארים והישגים

בשנת 1976 זכה להיכנס להיכל התהילה הלאומי לאתלטיקה של ארצות הברית (אנ').
בשנת 1984 זכה להיכנס להיכל התהילה של הספורטאים האולימפיים והפאראלימפיים של ארצות הברית (אנ').
בשנת 1984 זכה לכבוד להיות בין 8 נושאי הדגל האולימפי בטקס פתיחת אולימפיאדת לוס אנג'לס.
בשנת 2012 קיבל מנשיא ארצות הברית ברק אובמה את "מדליית האזרחות הנשיאותית" (אנ').
משפחתו

מילס נישא לפט (Pat Mills) העוסקת באומנות ולזוג נולדו 4 בנות. המשפחה גרה בצפון קליפורניה.
ספריו

1990, Wokini: A Lakota Journey to Happiness and Self-Understanding, written with ניקולס ספארקס. Mills, Billy; Sparks, Nicholas (ביולי 1999). A Lakota Journey. Hay House. p. 176. ISBN 978-1-56170-660-0. {{cite book}}:  (עזרה)
2005, Lessons of a Lakota.Mills, Billy (1 ביולי 2005). Lessons of a Lakota. Hay House. p. 192. ISBN 978-1401905651. {{cite book}}:  (עזרה)
הערות שוליים

↑  את הקריירה הספורטיבית שלו עשה מילס במסגרת השירות הצבאי שלו
| --- | --- |
בקרת זהויות :  PLWABN: 9810586344105606  GND: 1073190501  World Athletics: 14355770  ISNI: 0000 0001 0960 6015  LCCN: n93080668  NDL: 00759104  VIAF: 25494000   WorldCat (עם VIAF): 25494000
גאנז (חברה)

| --- | --- |

 נתונים כלליים
 תקופת הפעילות:  1950–הווה (כ־74 שנים) 
 מיקום המטה:  ווהן 
 ענפי תעשייה:  תעשיית הצעצועים 
 מוצרים עיקריים:  ובקינז 
  
 www.ganz.com
 
גאנז (באנגלית: Ganz Midwest-CBK LLC או בקיצור: Ganz) היא חברה צעצועים קנדית להפצה של בובות של חיות ופרטי אספנות, יצרנית המותג ובקינז.
ההצלחה של חיות המחמד של ובקינז ופריטים אחרים, אפשרו לחברת גאנז להפעיל את קרן Webkinz, אשר מתמקדת בתמיכה של תוכניות ילדים ברחבי העולם.
החברה נוסדה בשנת 1950 על ידי ניצול שואה בשם שמואל גאנז ובניו סאם גאנז וג'ק גאנז, שנקראו האחים גאנז.
בצק מטוגן

| --- | --- |

בצק מטוגן ביריד
 
 מאכלים
 סוג:  קינוח
 מטבח:  המטבח האמריקאי
 מוצא:  ארצות הברית, קנדה 
 מרכיבים עיקריים:  בצק 
 
בצק מטוגן (באנגלית: Fried dough) הוא מאכל רחוב, הנפוץ בעיקר בצפון אמריקה. המאכל מבוסס על בצק העובר תהליך של טיגון בשמן עמוק במקום ומוגש עם אבקת סוכר או בתוספת ציפויים שונים. הבצק המטוגן נפוץ בדרך כלל בעגלות אוכל ובדוכני מזון באוויר הפתוח בקרנבלים, פארקי שעשועים, ירידים, רודיאו ובריזורטים באזורי חוף.